
ΕΓΚΑΙΝΙΑ ΜΥΗΣ ΣΜΟΚΟΒΟΥ
Κυριακή, 26 Απριλίου 2009

Χαιρετισμός Προέδρου 
& Διευθύνοντος Συμβούλου ΔΕΗ

κ. Τάκη Αθανασόπουλου

Κύριε Πρόεδρε της Βουλής,

Σεβασμιότατε, 

Κύριε Υπουργέ,

Κύριε Γενικέ Γραμματέα της Περιφέρειας,
Κύριοι εκπρόσωποι της Νομαρχιακής και Τοπικής Αυτοδιοίκησης,

Κυρίες και Κύριοι,

Σας ευχαριστώ θερμά που ανταποκριθήκατε στην πρόσκλησή μας να συμμετάσχετε στα εγκαίνια του Υδροηλεκτρικού Σταθμού Σμοκόβου.

Ο Όμιλος ΔΕΗ, θέλοντας να αξιοποιήσει με όλους τους δυνατούς τρόπους το φυσικό πλούτο των Ανανεώσιμων Πηγών Ενέργειας της χώρας μας για την παραγωγή καθαρής ενέργειας, ξεκίνησε το 2005 και ολοκλήρωσε με επιτυχία τον Οκτώβριο του 2008 την κατασκευή του έργου αυτού. 

Το Υδροηλεκτρικό Έργο Σμοκόβου, ιδιοκτησίας της ΔΕΗ ΑΝΑΝΕΩΣΙΜΕΣ Α.Ε., έχει ως κύριο στόχο του την πλήρη εκμετάλλευση του δυναμικού υδατόπτωσης από το υπάρχον φράγμα Σμοκόβου. 
Το Έργο, το οποίο μελετήθηκε από την Διεύθυνση Ανάπτυξης Υδροηλεκτρικών Έργων της ΔΕΗ και η κατασκευή του επιβλέφθηκε από το ΚΕΨΕ Θεσσαλίας, είναι συνολικής επένδυσης περίπου 11 εκατομμύριων Ευρώ, εκ των οποίων τα 2,6 εκατομμύρια προήλθαν από Επιδότηση του Γ’ Κοινοτικού Πλαισίου Στήριξης.

Σ΄ αυτό το σημείο θα ήθελα  να ευχαριστήσω δημόσια τον Πρόεδρο της Βουλής των Ελλήνων κ. Δημήτρη Σιούφα για την καταλυτική του συνεισφορά στην υλοποίηση του συγκεκριμένου έργου, το οποίο μάλιστα εκείνος, με την ιδιότητά του ως Υπουργός Ανάπτυξης, θεμελίωσε στις 22 Οκτωβρίου 2005.

Ο κ. Σιούφας, υποστηρικτής άλλωστε της ανάπτυξης της πράσινης ενέργειας,  από την τότε θέση του ως Υπουργός Ανάπτυξης, έδειξε ιδιαίτερο ενδιαφέρον για το έργο και βοήθησε ουσιαστικά τόσο στη φάση της αδειοδότησης όσο και στη φάση της υλοποίησης. 
Παράλληλα, ο κ. Σιούφας συνέβαλε αποφασιστικά τόσο στην υλοποίηση των δύο μικρών Υδροηλεκτρικών Σταθμών Παραγωγής Σμόκοβο ΙΙ και IV που βρίσκονται τώρα στη φάση κατασκευής, όσο και στην κατάρτιση και  ψήφιση του Νόμου 3437/2009 για την ολοκλήρωση του έργου της Μεσοχώρας - μιας από τις μεγαλύτερες επενδύσεις

σε όλη τη Θεσσαλία με σημαντική συνεισφορά στην ενίσχυση του συστήματος παραγωγής ηλεκτρικής ενέργειας.

Ο Μικρός Υδροηλεκτρικός Σταθμός που εγκαινιάζουμε σήμερα λειτουργεί εξαρτώμενος άμεσα από τα έργα άρδευσης του συγκροτήματος Σμοκόβου του Νομού Καρδίτσας που στόχο τους έχουν την άρδευση μιας αγροτικής έκτασης περίπου 250.000 στρεμμάτων. 

Με τη μελλοντική ολοκλήρωση των έργων του αρδευτικού δικτύου του Νοτιοδυτικού τμήματος του Θεσσαλικού κάμπου, ο Σταθμός του Σμοκόβου θα παράγει από τις δύο εγκατεστημένες μονάδες του – συνολικής εγκατεστημένης ισχύος 10,4 MW - , 10,7 GWh πράσινης και καθαρής ενέργειας κατά τη θερινή περίοδο, με δυνατότητα αύξησής της κατά τη χειμερινή περίοδο, εφόσον θα υπάρχει παροχή από τη Σήραγγα Λεονταρίου.
Πέραν όμως της χρησιμότητάς του για την παραγωγή ηλεκτρικής ενέργειας, η λειτουργία του Μικρού Υδροηλεκτρικού Σταθμού Σμοκόβου θα συμβάλλει στη μείωση των εκπεμπόμενων αερίων ρύπων. 
Ο Σταθμός του Σμοκόβου, έρχεται ως φυσική συνέχεια της σχέσης της ΔΕΗ με την Θεσσαλία στον τομέα της υδροηλεκτρικής ανάπτυξης, καθώς σε αυτή την περιοχή η ΔΕΗ ξεκίνησε, το 1962, την κατασκευή του πρώτου μεγάλου υδροηλεκτρικού της έργου, τον Υδροηλεκτρικό Σταθμό Πλαστήρα / Ταυρωπού, με σκοπό τότε να βοηθήσει σημαντικά στο πρόβλημα της υδροδότησης του Νομού.  
Το Υδροηλεκτρικό Έργο “Ν. Πλαστήρας”, είναι ένα σύνθετο και πολύ σημαντικό έργο. 
Αποτέλεσε τη μεγαλύτερη επένδυση στη Θεσσαλία για πολλές δεκαετίες και η επίδραση που άσκησε στο κοινωνικό, οικονομικό και φυσικό περιβάλλον της περιοχής ως έργο πολλαπλής σκοπιμότητας ήταν καταλυτική.
Η μέση ετήσια παραγωγή του σταθμού την τελευταία εικοσαετία κυμάνθηκε περίπου στις 165 GWH, ενώ με τα νερά της λίμνης Πλαστήρα αρδεύονται περίπου 140.000 στρέμματα στον κάμπο της Θεσσαλίας. Τo 2008 για την άρδευση των καλλιεργειών διατέθηκαν περίπου 50 εκατομμύρια κυβικά μέτρα νερού.
Η πόλη της Καρδίτσας, των Σοφάδων, του Παλαμά και τριανταπέντε ακόμα Κοινότητες - ο πληθυσμός των οποίων εκτιμάται σε 100.000 κατοίκους- υδρεύονται από τη λίμνη Πλαστήρα. 
Όμως, εκτός από υδροηλεκτρικό, αρδευτικό, υδρευτικό, το έργο του Υδροηλεκτρικού Σταθμού Πλαστήρα / Ταυρωπού, είναι κατεξοχήν περιβαλλοντικό.
Με το σχηματισμό της λίμνης δημιουργήθηκε ένας υγροβιότοπος πλούσιος σε χλωρίδα και πανίδα και αναβαθμίσθηκε εντυπωσιακά η αισθητική του ορεινού τοπίου.  
Επιπλέον, η απαράμιλλη ομορφιά του τοπίου κατέστησε τη λίμνη Πλαστήρα έναν από τους δημοφιλέστερους τουριστικούς προορισμούς με ανάλογο θετικό αντίκτυπο στο βιοτικό επίπεδο των κατοίκων του Νομού αλλά και της ευρύτερης θεσσαλικής περιφέρειας.
Σήμερα, η ΔΕΗ προγραμματίζει μια νέα επένδυση της τάξης των € 6 εκατομμυρίων περίπου, προκειμένου να αναβαθμίσει τον ηλεκτρολογικό εξοπλισμό (γεννήτριες) του ΥΗΣ Πλαστήρα, εξασφαλίζοντας έτσι μεγαλύτερη αξιοπιστία και καλύτερους βαθμούς απόδοσης.

Επιπρόσθετα, η ΔΕΗ ΑΝΑΝΕΩΣΙΜΕΣ μελετά τη δυνατότητα ανάπτυξης Μικρού Υδροηλεκτρικού Έργου στο τέλος της διώρυγας φυγής και προ της εισόδου στον αναρρυθμιστικό ταμιευτήρα του Υδροηλεκτρικού Σταθμού Πλαστήρα. 
Παράλληλα, μια σειρά από πράσινα ενεργειακά έργα βρίσκονται σε εξέλιξη στην ευρύτερη περιοχή.

Πιο αναλυτικά:

Υπό κατασκευή βρίσκεται το μικρό Υδροηλεκτρικό Έργο Μεσοχώρας, ισχύος 1,6 MW και συνολικής επένδυσης € 2 εκατομμύριων.

Η κατασκευή του εν λόγω έργου ξεκίνησε παράλληλα με την κατασκευή του Υδροηλεκτρικού Έργου (ΥΗΕ) Μεσοχώρας στο Νομό Τρικάλων. 

Μετά την έμφραξη της σήραγγας εκτροπής του φράγματος του ΥΗΕ Μεσοχώρας θα συνεχιστεί και ολοκληρωθεί η κατασκευή του έργου, προβλεπόμενης ετήσιας παραγωγής 10 GWh.

Επίσης,  βρίσκεται σε εξέλιξη η διαδικασία έκδοσης των απαιτούμενων αδειών των δύο μικρών Υδροηλεκτρικών Σταθμών Παραγωγής που προανέφερα, το Σμόκοβο ΙΙ και το Σμόκοβο IV, ισχύος 5,6 ΜW και 0,8 MW αντίστοιχα. 
Το προβλεπόμενο ύψος της επένδυσης για το Σμόκοβο ΙΙ ανέρχεται σε € 4,7 εκατομμύρια, ενώ για το Σμόκοβο IV η επένδυση ανέρχεται σε € 1,5 εκατομμύρια.
Στη φάση της αδειοδότησης βρίσκεται επίσης και το μικρό Υδροηλεκτρικό Έργο που προτείνεται στη θέση Αγιονέρι του Δήμου Ελασσόνας, στο Νομό Λάρισας ισχύος 1,0 MW. 
Η προβλεπόμενη ετήσια παραγωγή ενέργειας θα είναι της τάξεως των 2,0 GWh, το δε προϋπολογιζόμενο ύψος της επένδυσης ανέρχεται σε €1,3 εκατομμύρια.
Με στόχο την ανάπτυξη του σημαντικού αιολικού δυναμικού που παρουσιάζει η περιοχή, η ΔΕΗ Ανανεώσιμες σε συνεργασία με την EDF Energies Nouvelles έχει σχεδιάσει την εγκατάσταση ενός Αιολικού Πάρκου ισχύος 30 MW στη θέση Αέρας του Δήμου Μουζακίου για το οποίο έχουν εκδοθεί άδειες παραγωγής και εγκατάστασης.  
Το προϋπολογιζόμενο ύψος της επένδυσης, μαζί με το δίκτυο, ανέρχεται σε € 60 εκατομμύρια.
Όλα τα παραπάνω έργα – πέρα της προφανούς συμβολής τους στην παραγωγή πράσινης ηλεκτρικής ενέργειας με σεβασμό στο περιβάλλον, έχουν και μια σημαντική κοινωνική διάσταση, καθώς, στη φάση της υλοποίησής τους αναμένεται να δημιουργήσουν περί τις 200 νέες θέσεις εργασίας στους κατοίκους της περιοχής.
Και αυτό έχει ιδιαίτερη σημασία

για τη στήριξη της απασχόλησης στην περιοχή

και μάλιστα σ΄ αυτή τη δύσκολη οικονομική συγκυρία.

Παράλληλα, η ΔΕΗ υλοποιεί  μια σειρά έργων στο Νομό Καρδίτσας όπως: 
· Η μελέτη βιωσιμότητας της τεχνητής λίμνης Πλαστήρα.  Το έργο προβλέπεται να έχει ολοκληρωθεί έως τον Οκτώβριο του 2010.

· Η ογκομέτρηση – αποτύπωση του πυθμένα της λίμνης Πλαστήρα.  Το έργο προβλέπεται να έχει ολοκληρωθεί έως το τέλος του 2009.

· Η επέκταση του δικτύου της ΔΕΗ στις παραλίμνιες περιοχές της τεχνητής λίμνης Σμοκόβου.    
· Η κατασκευή υποσταθμού 150/20kV στους Σοφάδες.  Ο υποσταθμός περιλαμβάνει δύο μετασχηματιστές και θα συμβάλλει ουσιαστικά στην ενίσχυση των δικτύων της ΔΕΗ στην περιοχή.

· Η αναβάθμιση του υποσταθμού Πλαστήρα.  Το έργο προβλέπει την προθήκη ενός μετασχηματιστή και έξι κυψελών Μέσης Τάσης.  
Κυρίες και κύριοι,

Η κλιματική αλλαγή, η αύξηση της λειψυδρίας και η εξάντληση των λιγνιτικών κοιτασμάτων καθιστούν την πλήρη αξιοποίηση του υδροδυναμικού της χώρας μας κορυφαία στρατηγική επιλογή και καθήκον όλων μας.

Έχοντας μοναδική τεχνογνωσία στον τομέα της υδροηλεκτρικής παραγωγής, η ΔΕΗ, από το 1954 μέχρι σήμερα έχει κατασκευάσει συνολικά 24 υδροηλεκτρικούς σταθμούς και φράγματα κατά τη ροή των ποταμών, αποτελώντας ουσιαστικά τον μεγαλύτερο διαχειριστή υδατικών πόρων στη χώρα μας.

Μέσα από τη συνεχή πραγματοποίηση επενδύσεων στον τομέα των υδροηλεκτρικών, η ΔΕΗ σήμερα:
· Αξιοποιεί το 30-35% περίπου του τεχνικά εκμεταλλεύσιμου υδροδυναμικού της χώρας.

· Καλύπτει, σε μέσα επίπεδα, περίπου το 9-10% της συνολικής ζήτησης ηλεκτρικής ενέργειας και

· Τα υδροηλεκτρικά μας απαρτίζουν το 30% περίπου της συνολικής εγκατεστημένης ισχύος του Διασυνδεδεμένου Συστήματος.

Τα υδροηλεκτρικά έργα, πέρα από την παραγωγή ηλεκτρικής ενέργειας – που είναι άλλωστε και ο βασικός σκοπός της κατασκευής τους -, εξυπηρετούν σημαντικές οικονομικές, κοινωνικές και περιβαλλοντικές ανάγκες, διασφαλίζοντας:

· Την παροχή συνεχούς ύδρευσης για 2,5 εκατομμύρια πολίτες.
· Την εξασφάλιση αρδευτικών νερών για περίπου 5 εκατ. στρέμματα αγροτικών εκτάσεων, συμβάλλοντας στη σημαντική άνοδο των στρεμματικών αποδόσεων και στην ενίσχυση της ανταγωνιστικότητας και του εισοδήματος των Ελλήνων αγροτών.
· Την παροχή αποτελεσματικής αντιπλημμυρικής προστασίας για τις εκτάσεις που βρίσκονται γύρω από ποταμούς, των οποίων η ροή των νερών ελέγχεται από τα φράγματα που έχει  κατασκευάσει η ΔΕΗ.

Το σύστημα των έργων Σμοκόβου, εντάσσεται στο σύνολό του – άρδευση, ύδρευση και παραγωγή ενέργειας – στη λεγόμενη πράσινη ανάπτυξη, καθώς και ο Υδροηλεκτρικός Σταθμός Σμοκόβου, που με υπερηφάνεια εγκαινιάζουμε σήμερα,  είναι καθοριστικό στοιχείο Ανανεώσιμης Πηγής Ενέργειας.

Η ΔΕΗ, με προγραμματισμό, σύνεση και υπευθυνότητα θα πραγματοποιήσει την περίοδο 2009-2014 τις μεγαλύτερες επενδύσεις στην ιστορία της χώρας. 
Οι συνολικές επενδύσεις του Ομίλου της ΔΕΗ θα ανέλθουν σε περίπου 13 δις. Ευρώ και θα κινηθούν σε τρεις κύριους άξονες:
· δυναμική ανάπτυξη στις ΑΠΕ με επενδύσεις της τάξης των € 2 δις.
· Αντικαταστάσεις παλαιών θερμικών Μονάδων με νέες σύγχρονες – μια επένδυση ύψους € 7 δις.
· Βελτίωση των υπηρεσιών προς τους καταναλωτές μέσω της αύξησης της αξιοπιστίας και της αποδοτικότερης χρήσης των δικτύων, με επενδύσεις της τάξης των € 4 δις.
Πέρα από τη βελτίωση των υπηρεσιών μας, κύριος σκοπός των επενδυτικών προσπαθειών μας είναι να συμβάλλουμε:

- 
Στην παραγωγή πράσινης ενέργειας

- 
Στην αποτελεσματική προστασία του περιβάλλοντος

- 
Στη σημαντική μείωση των ρύπων. 

Και αυτό διότι οι επόμενες γενιές αξίζει να ζήσουν σε ένα καλύτερο, καθαρότερο και πιο ισορροπημένο φυσικό περιβάλλον. Κάτι που αποτελεί κύρια υποχρέωση και μέγιστο χρέος όλων μας.

Σας ευχαριστώ θερμά για την προσοχή σας και παρακαλώ τον υπουργό Ανάπτυξης κ. Κωστή Χατζηδάκη να έλθει στο βήμα.

